
LIETUVOS RESPUBLIKOS SEIMO

KONSTITUCIJOS KOMISIJA
________________________________________________________________________________
2013 M. LIETUVOS RESPUBLIKOS SEIMO KONSTITUCIJOS KOMISIJOS 
VEIKLOS ATASKAITA 
Lietuvos Respublikos Seimo Konstitucijos komisija (toliau – Komisija) yra nuolatinė komisija, sudaryta 2012 m. gruodžio 18 d. Seimo nutarimu Nr. XII-63. Komisijos pirmininkė ir pirmininkės pavaduotojas išrinkti 2012 m. gruodžio 20 d. Komisijos posėdyje.
2013 metais Komisijoje dirbo 13 narių:
1) Rimantė Šalaševičiūtė (pirmininkė);

2) Vytautas Antanas Matulevičius (pirmininkės pavaduotojas); 

3) Vytenis Povilas Andriukaitis;

4) Linas Balsys; 

5) Valentinas Bukauskas;

6) Zbignev Jedinskij; 
7) Kęstutis Masiulis; 

8) Artūras Paulauskas; 

9) Julius Sabatauskas;

10) Valerijus Simulik; 

11) Stasys Šedbaras; 

12) Remigijus Šimašius; 

13) Remigijus Žemaitaitis.
Komisija savo veikloje vadovaujasi Lietuvos Respublikos Konstitucija, Seimo statutu ir 2013 m. sausio 16 d. Komisijos posėdyje patvirtintomis Konstitucijos komisijos darbo tvarkos taisyklėmis.
2013 metais Komisija gavo 53 prašymus, pareiškimus ir kitus raštus, parengė ir išsiuntė 68 iniciatyvinius ir atsakomuosius raštus Vyriausybei, ministerijoms, kitoms valstybės ir savivaldybių institucijoms ir įstaigoms, visuomeninėms organizacijoms ir asmenims.
2013 metais įvyko 9 Komisijos posėdžiai. Iš viso svarstyta 11 klausimų, iš jų 5 susiję su teisės aktų projektais, dėl 3 įstatymų projektų Komisija pateikė savo išvadas.
Informacija apie Komisijos posėdžius ir kitus renginius buvo reguliariai skelbiama Seimo internetiniame tinklapyje adresu http://www3.lrs.lt/pls/inter/w5_show?p_r=9176&p_k=1, siunčiama Seimo kanceliarijos Komunikacijos departamento Ryšių su visuomene skyriui.
Svarstyti įstatymų projektai:  
· Lietuvos Respublikos Konstitucijos 56 straipsnio papildymo įstatymo projektas Nr. XIP-5001
Projektas pradėtas svarstyti 2013 m. sausio 16 d. posėdyje. Išvada priimta 2013 m. birželio 19 d. Svarstant projektą buvo remtasi 2011 m. sausio 17 d. Ministro Pirmininko potvarkiu Nr. 15 „Dėl darbo grupės“ sudarytos darbo grupės „Apibendrintų pasiūlymų dėl Europos Žmogaus Teisių Teismo Didžiosios kolegijos 2011 m. sausio 6 d. sprendimo byloje Paksas prieš Lietuvą vykdymo“ išvadomis, Lietuvos Respublikos Vyriausybės atstovės Europos Žmogaus Teisių Teisme Elvyros Baltutytės 2013 m. vasario 6 d. rašte Nr. (8.2.2)2GR-14 išdėstyta nuomone, Lietuvos Respublikos Seimo kanceliarijos Parlamentinių tyrimų departamento pateiktu tyrimu „Valstybės pareigūnų pašalinimo iš einamų pareigų teisinės pasekmės jų tolesnei karjerai“, Mykolo Romerio universiteto Teisės fakulteto 2013 m. kovo 4 d. rašte Nr. 24T(11.19-20401)-161, Lietuvos teisės instituto 2013 m. vasario 7 d. rašte Nr. 2R-46-(1.9), Vilniaus universiteto Teisės fakulteto 2013 m. vasario    14 d. rašte Nr. S(2201)-68 išdėstytomis nuomonėmis. Buvo nutarta iš esmės projektui pritarti ir atsižvelgus į „Darbo grupės pasiūlymams dėl Europos Žmogaus Teisių Teismo Didžiosios kolegijos 2011 m. sausio 6 d. sprendimo byloje Paksas prieš Lietuvą vykdymo parengti“ siūlymus, Mykolo Romerio universiteto Teisės fakulteto bei Vilniaus universiteto Teisės fakulteto pastabas, Seimo nario Remigijaus Žemaitaičio siūlymus, siūlyti pagrindiniam komitetui papildyti Konstitucijos 74 straipsnį antra dalimi ir visą straipsnį išdėstyti taip:

„74 straipsnis

Respublikos Prezidentą, Konstitucinio Teismo pirmininką ir teisėjus, Aukščiausiojo Teismo pirmininką ir teisėjus, Apeliacinio teismo pirmininką ir teisėjus, Seimo narius, šiurkščiai pažeidusius Konstituciją arba sulaužiusius priesaiką, taip pat paaiškėjus, jog padarytas nusikaltimas, Seimas 3/5 visų narių balsų dauguma gali pašalinti iš užimamų pareigų ar panaikinti Seimo nario mandatą. Tai atliekama apkaltos proceso tvarka, kurią nustato Seimo statutas.

Asmuo, šiurkščiai pažeidęs Konstituciją arba sulaužęs priesaiką ir kurį Seimas apkaltos proceso tvarka pašalino iš užimamų pareigų ar panaikino jo Seimo nario mandatą, aštuonerius metus nuo tokio Seimo sprendimo priėmimo dienos negali būti renkamas ar skiriamas į pareigas, kurioms eiti pagal Konstituciją būtina prisiekti.“ 
· Lietuvos Respublikos Seimo nutarimo „Dėl referendumo Dėl Lietuvos Respublikos Konstitucijos 12 straipsnio antrosios dalies paskelbimo“ projektas Nr. XIIP-444
Projektas pradėtas svarstyti 2013 m. balandžio 24 d. Išvada priimta 2013 m. gruodžio 4 d. Svarstant projektą buvo remiamasi Nepriklausomybės akto signatarų Liudviko Narcizo Rasimo ir Zitos Sličytės, Lietuvos žmogaus teisių asociacijos, Pasaulio lietuvių bendruomenės, Užsienio reikalų ministerijos, Teisingumo ministerijos, Finansų ministerijos, Krašto apsaugos ministerijos, Lietuvos Respublikos Seimo ir Pasaulio lietuvių bendruomenės komisijos nuomonėmis, daliai iš jų Komisija pritarė, tačiau buvo nutarta atmesti projektą, o projekte siūlomą teisinį reguliavimą įtvirtinti įstatyminiu lygmeniu.
Svarstydama projektą, Komisija 2013 m. lapkričio 6 d. organizavo tarptautinę konferenciją „Pilietybių daugeto įtvirtinimo Lietuvos Respublikos teisės aktuose galimybės“. Konferencijoje pranešimus skaitė Lietuvos Respublikos Seimo nariai: Nacionalinio saugumo ir gynybos komiteto pirmininkas Artūras Paulauskas bei Teisės ir teisėtvarkos komiteto pirmininkas Julius Sabatauskas, Lietuvos Respublikos Seimo ir Pasaulio lietuvių bendruomenės komisijos narė Regina Narušienė, Mykolo Romerio universiteto Teisės fakulteto Konstitucinės ir administracinės teisės katedros prof. dr. Vytautas Sinkevičius, Tarptautinės ir Europos Sąjungos teisės instituto direktorius prof.dr. Saulius Katuoka, Migracijos departamento prie Lietuvos Respublikos vidaus reikalų ministerijos Pilietybės reikalų skyriaus vedėja Daiva Vežikauskaitė, Pilietybės ir migracijos valdybos prie Latvijos Respublikos vidaus reikalų ministerijos direktoriaus pavaduotojas Janis Citskovskis. Dauguma pranešėjų pasisakė prieš referendumo organizavimą ir siūlė šį klausimą spręsti įstatyminiu lygmeniu. J. Citskovskis pasidalino Latvijos Respublikos patirtimi įtvirtinant dvigubos pilietybės institutą.
· Lietuvos Respublikos Seimo nutarimo „Dėl referendumo Dėl Lietuvos Respublikos Konstitucijos 9 ir 147 straipsnių pakeitimo paskelbimo“ projektas Nr. XIIP-1016

2013 m. spalio 23 d. Komisija priėmė išvadą dėl šio projekto iš esmės pritardama projekto nuostatoms ir siūlydama pagrindiniam komitetui projektą tobulinti, atsižvelgus į gautas Lietuvos Respublikos Seimo kanceliarijos Teisės departamento pastabas.
Svarstyti klausimai:

· Komisijos ekspertų sąrašas
2013 m. sausio 16 d. posėdyje Komisija nutarė sudaryti įvairių sričių teisės ekspertų sąrašą bei esant būtinybei kreiptis  į šiuos ekspertus Komisijos nagrinėjamais klausimais.
· Dėl būtinybės keisti Lietuvos Respublikos Konstitucijos 134 straipsnį
2013 m. vasario 2 d. Valstybės ir savivaldybių vidaus auditorių asociacija kreipėsi į Komisiją, prašydama įvertinti būtinybę keisti Lietuvos Respublikos Konstitucijos 134 straipsnį ir nustatyti, kad savivaldybių biudžetų išorės kontrolę atliktų ne savivaldybių kontrolieriai, bet ši kontrolė būtų atliekama aukščiausiu – Valstybės kontrolės lygmeniu. Komisija šį klausimą pradėjo svarstyti 2013 m. kovo 13 d. Komisija išklausė Valstybės ir savivaldybių vidaus auditorių asociacijos, Savivaldybių kontrolierių asociacijos, Valstybės kontrolės atstovus. Priimdama sprendimą Komisija rėmėsi Savivaldybių kontrolierių asociacijos 2013 m. kovo 12 d. rašte Nr. P-3, 2013 m. birželio 4 d. rašte Nr. P-15, Valstybės kontrolės 2013 m. balandžio 2 d. rašte Nr. S-(301-1.8)-753, 2013 m. gegužės 16 d. rašte Nr. S-(301-1.8)-1142, Europos teisės departamento prie Lietuvos Respublikos teisingumo ministerijos 2013 m. gegužės 6 d. rašte Nr. SD-98 išdėstytomis nuomonėmis. Siekdama, kad priimtas sprendimas būtų objektyvus ir visapusiškas, Komisija 2013 m. birželio 5 d. organizavo apskrito stalo diskusiją „Savivaldybių biudžetų išorės kontrolė: savivaldybių kontrolierių bei Valstybės kontrolės kompetencija ir bendradarbiavimas“. Diskusijoje dalyvavo ir pranešimus skaitė Valstybių ir savivaldybių vidaus auditorių asociacijos pirmininkė Dainora Budnikienė, Savivaldybių kontrolierių asociacijos pirmininkas Juozas Vaičiulis, Valstybės kontrolės 3-iojo audito departamento direktorė Regina Rudokienė, Seimo narys, Teisės ir teisėtvarkos komiteto pirmininkas Julius Sabatauskas. Priimdama sprendimą, Komisija taip pat atsižvelgė į tai, kad Lietuvos Respublikos Seimo Audito komitetas iniciavo darbo grupės viešojo sektoriaus audito sistemai tobulinti (toliau – Darbo grupė) sudarymą (Darbo grupė sudaryta 2013 m. gegužės 29 d. Lietuvos Respublikos Seimo valdybos sprendimu Nr. SV-S-255) ir nutarė galutinį sprendimą priimti po to, kai savo darbą baigs Darbo grupė. Toks Komisijos sprendimas buvo priimtas 2013 m. gruodžio 4 d. ir Komisija, neturėdama pakankamai objektyvių duomenų dėl būtinybės keisti Lietuvos Respublikos Konstitucijos 134 straipsnio nuostatas ir atsižvelgdama į tai, kad Konstitucija turi būti keičiama kuo mažesne apimtimi ir tik tada, kai tai būtina, nutarė neinicijuoti Lietuvos Respublikos Konstitucijos 134 straipsnio nuostatų pakeitimo, o turimą medžiagą perduoti Lietuvos Respublikos Seimo Audito komitetui spręsti dėl savivaldybių biudžetų kontrolės mechanizmo tobulinimo.
· Dėl pasiūlymo keisti Lietuvos Respublikos Konstitucijos 57 straipsnį, numatant eilinių Seimo rinkimų datą pavasarį.
Pasiūlymą eilinių Lietuvos Respublikos Seimo rinkimų datą nustatyti pavasarį Komisijai 2013 m. sausio 5 d. pateikė Antanas Maknickas. Savo siūlymą jis argumentavo tuo, kad rudenį yra tvirtinamas valstybės biudžetas. A. Maknicko siūlymas buvo nagrinėtas 2013 m. kovo 13 d. posėdyje. Buvo nutarta kreiptis dėl tyrimo į Lietuvos Respublikos Seimo kanceliarijos Parlamentinių tyrimų departamentą bei dėl nuomonės į ekspertus. Papildomai šis klausimas svarstytas nebuvo.
Komisijos pirmininkė

